Document ID: 31986L0199

Ôsma smernica Komisie
z 26. marca 1986,
ktorá prispôsobuje technickému pokroku prílohy II, IV a VI smernice Rady 76/768/EHS o aproximácii právnych predpisov členských štátov vzťahujúcich sa na kozmetické výrobky
(86/199/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov vzťahujúcich sa na kozmetické výrobky [1], naposledy zmenenú a doplnenú smernicou 86/179/EHS [2] a najmä na jej články 5 a 8 ods. 2,
keďže s cieľom ochrany zdravia ľudí, je potrebné stanoviť kritériá čistoty pre hexachlorofén a triklokarban;
keďže na základe dostupných informácií môžu byť určité dočasne povolené látky a konzervačné látky úplne povolené, zatiaľ čo iné musia byť úplne zakázané alebo povolené na ďalšie stanovené obdobie;
keďže opatrenia stanovené v tejto smernici sú v súlade so stanoviskom Výboru pre prispôsobenie smerníc o odstraňovaní technických bariér v obchode s kozmetickými výrobkami technickému pokroku,
PRIJALA TÚTO SMERNICU:
Článok 1
Smernica 76/768/EHS sa týmto mení a dopĺňa takto:
1. V prílohe II je číslo 221 nahradené: "221. Ortuť a jej zlúčeniny, s výnimkou osobitných prípadov zahrnutých v prílohe V a VI, časť 1".
2. Príloha IV, časť 1 a príloha VI, časti 1 a 2 sú nahradené prílohami 1 a 2 tejto smernice.
Článok 2
1. Členské štáty prijmú nevyhnutné opatrenia, aby od 1. januára 1988 výrobcovia ani dovozcovia usadení v spoločenstve neumiestňovali na trh výrobky, ktoré nie sú v súlade s požiadavkami tejto smernice.
2. Členské štáty prijmú nevyhnutné opatrenia, aby výrobky uvedené v odseku 1 neboli po 31. decembri 1989 predávané alebo iným spôsobom dodávané konečnému spotrebiteľovi.
Článok 3
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 1986. Bezodkladne o tom informujú Komisiu.
2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica je adresovaná členským štátom.
V Bruseli 26. marca 1986

Labels: 0
1
15
17